Izvor: N1

Odluka o tome da li će građani Srbije na proleće vanredno birati poslanike u parlamentu, prema pisanju beogradskih medija, biće doneta do početka februara. Odlučivaće se na stranačkim organima Srpske napredne stranke (SNS) zvanično, dok uglavnom svi veruju da se radi isključivo o političkoj proceni Aleksandra Vučića.

Odbrojavamo li sitno i do vanrednih izbora u 2019. godini? Ni lokalni ni predsednički ni parlamentarni nisu na redu, te bi odluka o njima mogla da bude u rukama jednog čoveka - koji nije predsednica Vlade.

TV Pink: Možemo li očekivati izbore?

Brnabić: Ne znam, nije na meni odluka... Ja sam...

TV Pink: Kakav je Vaš stav?

Brnabić: Pa ja... Vlada je uvek spremna za izbore, ja nemam strah od izbora, znam sa čim ću izaći pred građane.

Najveći BDP, najmanja nezaposlenost, zlatno doba - odgovara opozicija. Ako je već tako - pitaju čemu izbori? Mada tvrde da znaju i da se Aleksandar Vučić plaši subotnjih protesta.

"Kako se brane? Tako što kažu raspisaćemo izbore, u ovakvom stanju medija, u ovakvom stanju izbornog procesa, odnosno izbornih uslova. Ja mislim da opzicija treba da kaže: da, izaći ćemo, imamo svoje uslove koju su poštovanje zakona. I bojkot je rešenje, ali do bojkota, u metaforičnom smislu, pozicija mora da pogine u borbi za izborne uslove", smatra Zoran Živković iz Nove stranke.

Da su izbori izvesni piše i "Politika" na naslovnoj strani - navodno su najveći pobornici vanrednog glasanja Nebojša Stefanović i Miloš Vučević.

Aktuelni potpredsednik SNS-a je tokom dana prisustvovao obeležavanju godišnjice "Racije", ali nije bio raspoložen da govori na druge teme.

Izbori ne bi iznenadili analitičare koji retko kritikuju rad Vlade i predsednika. Ne vide čak ni jedan već dva motiva za njihovo održavanje.

"Dakle, prepliću se dva motiva... Jedan je zahtev za novom dozom političke podrške u susret verovatno nekim teškim i sudbonosnim odlukama, a drugi je učvršćivanje pozicija na vlasti", smatra Dejan Vuk Stanković.

Teške i sudbonosne odluke tiču se sporazuma sa Prištinom, ali možda i svojevremene najave Vučića da se u 2019. godini neće kandidovati za predsednika stranke.

Skupština SNS-a bi, prema njegovim najavama iz septembra, trebalo da bude održana u aprilu ili maju - pa se možda i zbog toga kao potencijalni datum izbora pominje poslednji dan marta.